
Športom a divadlom proti homofóbii – Divadlo NoMantinels uvádza premiéru divadelnej hry “Výhybka”

Alternatívne divadlo NoMantinels uvádza v rámci kampane Šport spája – rôzne farby, jedna hra divadelnú hru s názvom “Výhybka”. Premiéru má v utorok 11. 11. 2014 o 20:00 v klube Bateliér, Továrenská 14, Bratislava.

Cieľom hry “Výhybka” je upozorniť na pretrvávajúci negatívny vzťah spoločnosti k ľuďom s inou ako heterosexuálnou orientáciou. Upriamuje sa na životné osudy dvoch futbalistiek, ktoré podľahnú vzájomným citom. Okolie však ich vzťah nechápe a odsudzuje ho. Tiež poukazuje na homofóbnosť atmosféry futbalových podujatí. 

“Homofóbia v športe je ešte silnejšia ako v ostatných častiach spoločnosti, pretože o športovcoch a športovkyniach sa predpokladá, že sa ich homosexuálna orientácia netýka. V skutočnosti práve športové podujatia a prostredie športu im neumožňuje žiť ich životy v súlade s ich vnútorným cítením a ničí im športové kariéry. Sme radi, že sme sa mohli zapojiť do projektu Šport spája a upozorniť tak na tento problém,” hovorí riaditeľ divadla NoMantinels. 

“Hoci je možno kombinácia šport a divadlo nezvyčajná, divadelné predstavenie je skvelým prostriedkom, ktorým sa dá upozorniť na určitý spoločenský problem. V tomto prípade ide o homofóbiu, ktorá spôsobuje, že veľmi málo ľudí vrátane športovcov môže verejne prezentovať svoju inú citovú orientáciu. V rámci kampane Šport spája – rôzne farby, jedna hra aj takýmto spôsobom chceme podporiť rešpekt voči LGBTIQ komunitám,” dodal Michal Zálešák, spoluzakladateľ kampane Šport spája – rôzne farby, jedna hra z Inštitútu pre medzikultúrny dialóg.

